text: 22-årige Nanna bidt af bikinifitness
  03 maj 2017 kl. 15.46
  Nanna Wilenski er en af de mange unge kvinder, som er ramt af bikinifitness-bølgen. Intensiv træning og en stram diæt er hverdag, ind til hun skal vise sin sixpack frem på scenen i slutningen af maj.
  Bodybuilding er noget, mange af os forbinder med 80'erne og store brød som Arnold Schwarzenegger, men faktisk er fitnesskonkurrencer stadigt mere populære.
  For fem år siden deltog knap 100 atleter i det landsdækkende debutantstævne, men i år er det tal vokset til 444 atleter. - Heraf er hele 148 bikinipiger.
  En af dem, der lige nu sveder for at finpudse formen, er Nanna Wilenski fra Fredericia.
  22-årige Nanna Wilenski styrketræner seks gange om ugen. Det har hun gjort i 1,5 år.
  Nanna Wilenski, bikinifitness-atlet, Fredericia: "Man skal gøre op med sig selv, om man vil det nok"
  Målet lige nu er en fedtprocent på 10, sixpack og tydelige blodårer, som skal vises frem til fitnesskonkurrencen New Comers den 26. maj. 
  - Det er selvfølgelig hårdt, men samtidig er det også fedt, når der sker noget, fortæller Nanna Wilenski.
  Det sker ved benhård træning og en en firemåneders diæt, hvor Nanna Wilenski ligger i konstant kalorieunderskud, så hun taber alt overflødigt fedt.
  - Man skal gøre op med sig selv, om man vil det nok, siger den 22-årige bikinifitness-entusiast.
  Selvom det er hårdt, så har Nanna Wilensky fuld fokus på den forestående konkurrence.
   
  - Det bliver mega fedt. Jeg glæder mig så meget, slutter Nanna Wilenski.
  Debutantstævne 2017 i Bikinifitness finder sted den 25. og 26. maj i Messecenter Herning.
  
  